ג'ון קורזיין

ג'ון סטיבנס קורזיין (באנגלית: Jon Stevens Corzine; נולד ב-1 בינואר 1947) הוא מנהל בנק ופוליטיקאי אמריקאי חבר המפלגה הדמוקרטית, שכיהן כחבר הסנאט של ארצות הברית מטעם ניו ג'רזי בין השנים 2001–2006 וכמושל ניו ג'רזי בין השנים 2006–2010.

 ביוגרפיה 
 השכלה וקריירה 
קורזיין נולד ב-1 בינואר 1947 בטיילורוויל שבאילינוי, והוא בנם של ננסי ג'ון (לבית הדריק) ורוי אלן קורזיין הבן. סבו רוי א. קורזיין האב כיהן כחבר האספה הכללית של אילינוי. הוא גדל בחווה משפחתית קטנה בווילי סטיישן ליד טיילורוויל, ולאחר שהשלים את לימודיו בבית הספר התיכון טיילורוויל, למד באוניברסיטת אילינוי, שם קיבל בשנת 1969 תואר ראשון. בין 1969 ל-1975 שירת במילואים של חיל הנחתים של ארצות הברית, ובנוסף פעל בתחום הפיננסים ועבד כאנליסט תיקי השקעות בבנק הלאומי קונטיננטל אילינוי בשיקגו. ב-1970, החל ללמוד בבית הספר למנהל עסקים באוניברסיטת שיקגו, שם קיבל תואר שני במנהל עסקים בשנת 1973. לאחר מכן, החל קורזיין לעבוד עבור בנק אוהיו, בנק אזורי בקולומבוס שבאוהיו. בשנת 1975 החל לעבוד בגולדמן זקס, ועבר עם משפחתו לניו ג'רזי, וב-1980 מונה לשותף בגולדמן זקס. ב-1994 מונה ליושב ראש ולמנכ"ל (CEO) החברה, ותחת מנהיגותו, החברה עברה הנפקה ראשונה לציבור. בשנת 1999 הוחלף על ידי הנרי פולסון כיושב ראש ומנכ"ל.

 קריירה פוליטית 
בנובמבר 2000 נבחר קורזיין כחבר הסנאט של ארצות הברית מטעם דמוקרט וייצג את מדינת ניו ג'רזי מ-3 בינואר 2001 עד 17 בינואר 2006, כאשר התפטר מתפקידו לפני כניסתו לתפקיד מושל ניו ג'רזי ה-54. הוא ניצח בבחירות לתפקיד המושל בשנת 2005 עם 53.47% מהקולות את יריבו הרפובליקני דאגלס פורסטר, והחליף את נשיא הסנאט של ניו ג'רזי ריצ'רד קודי, שכיהן בתפקיד באופן זמני לאחר התפטרותו של המושל ג'ים מקגריווי. את מושבו הפנוי בסנאט של ארצות הברית תפס חבר בית הנבחרים הדמוקרטי, בוב מננדז.

ב-12 באפריל 2007 נפגע קורזיין בתאונת דרכים קשה והיה במצב קריטי במשך זמן מה. קודי מילא שוב את תפקיד המושל באופן זמני, וייצג את קורזיין עד להחלמתו ב-7 במאי 2007. ב-17 בדצמבר 2007, קורזיין, שהתנגד לעונש המוות, חתם על חוק לביטול עונש המוות בניו ג'רזי. בבחירות לתפקיד המושל ב-3 בנובמבר 2009, הפסיד קורזיין ליריבו הרפובליקני כריס כריסטי, והשלים את כהונתו עם השבעתו של כריסטי ב-19 בינואר 2010.

 קריירה לאחר מכן 
במרץ 2010 מונה קורזין למנכ"ל חברת הפיננסים MF Global, שנאלצה להכריז על פשיטת רגל ב-2011. הוא התפטר מתפקידו בתחילת נובמבר 2011, לאחר שהרשויות פתחו בחקירות, בין השאר בנוגע להאשמות על הונאת כספי לקוחות בסכום של כ-700 מיליון דולר.

 חיים אישיים 
קורזיין התחתן עם אהובתו מהתיכון, ג'ואן דאגרטי, בשנת 1969 בגיל 22, ובמהלך נישואיהם שנמשכו 33 שנים נולדו להם שלושה ילדים - ג'ניפר, ג'וש וג'פרי. בני הזוג נפרדו ב-2002 והתגרשו בנובמבר 2003. בנו הצעיר של קורזיין, ג'פרי,התאבד במקסיקו ב-13 במרץ 2014 בגיל 31.

באפריל 2010, ה-"The Huffington Post" הכריז על אירוסיהם של קורזיין והפסיכותרפיסטית שרון אלג'ניאן (לבית לוין), איתה יצא מאז 2004. ב-23 בנובמבר 2010, התחתנו בני הזוג בטקס בהנחיית שופט בית המשפט העליון של ניו ג'רזי, סטיוארט רבנר, לפי הודעה ב"ניו יורק טיימס". אלג'ניאן היא בוגרת אוניברסיטת ראטגרס ואוניברסיטת ניו יורק.

 קישורים חיצוניים 



קטגוריה:עובדי גולדמן זקס
קטגוריה:אמריקאים ילידי אילינוי
קטגוריה:אנשי עסקים אמריקאים
קטגוריה:בוגרי אוניברסיטת אילינוי
קטגוריה:בוגרי אוניברסיטת שיקגו
קטגוריה:מושלי ניו ג'רזי
קטגוריה:מושלי מדינות ארצות הברית מהמפלגה הדמוקרטית
קטגוריה:חברי הסנאט של ארצות הברית מניו ג'רזי
קטגוריה:סנאטורים חברי המפלגה הדמוקרטית
קטגוריה:אמריקאים שנולדו ב-1947